فرسالة ليه بصفتو مواطن مغربي، رد محمد صالح التامك، المندوب العام لإدارة السجون وإعادة الإدماج، على خرجات الأمين العام لمنظمة مراسلون بلا حدود، كريستوف دولوار، اللي جا للمغرب باش يشارك فوقفة احتجاجية تضامنا مع الصحافيين المعتقلين، عمر الراضي وسليمان الريسوني، لبارح الثلاثاء، تزامنا مع جلسة محاكمتو. وقال التامك، فردو على دولوار اللي توصلات بيه “كود”: “عندو فتصريحاتو تحيز مغرض، بحال الى كان المعتقلين الريسوني والراضي مسجونين لأسباب أخرى غير تهم الاغتصاب والاختطاف، وهذشي فيه تجاهل تام لحقوق الأطراف الأخرى، مقابل التنسيق مع أشخاص من مجموعة معروفة بعدميتها”. وشاف التامك ان فموقف دولوار هذا احتقار للعدالة المغربية، من خلال إعادة تصنيف القضية فخانة انتهاك حرية التعبير والصحافة، و”بهذشي كيبان أنه ماعندوش رؤية حقيقية على أن المملكة المغربية هي دولة ذات سيادة، كتتمتع بسلطة قضائية استقلاليتها مكفولة دستوريا”، حسب تعبيرو. وتابع التامك: “كان خاصو يخلي تحيزو جانبا، ويتساءل علاش ختار يجي للمغرب باش يدافع على جوج صحافيين متورطين فقضايا أخلاقية، ومايردش على أشخاص بحال الراضي الليلي ومصطفى أديب وزكريا المومني، اللي كيدوزو فوسائل الإعلام الفرنسية باش يعطيو تصريحات مظلمة على المملكة؟” وتساءل التامك، كيفاش لدولوار يسمح لراسو يعطي للمغرب الدروس الأخلاقية فمساءل الحريات وحقوق الإنسان، واخا هو عارف أن المنظمة اللي مترأسها عندها ماضي خايب فهذشي، وهي براسها محتاجة تقاد أخلاقيا. وكان قال دولوار، فتصريحو للصحافة لبارح، أن المؤسسة الملكية هي الوحيدة القادرة على توقيف “كارثة إنسانية” من أجل حرية الصحافة، وتقدر “تحبس موت رجل”. وزاد أن كل من الراضي والريسوني فحالة صحية حرجة تستدعي التدخل، خصوصا الأخير اللي وصل لليوم 76 ديال الإضراب على الطعام. 
التامك قصف الأمين العام لمراسلون بلا حدود: الدفاع على الريسوني والراضي وتغييب حقوق المشتكين احتقار للعدالة المغربية واستقلالية القضاء.. وحتى تتقاد منظمتك اخلاقيا عاد تجي تعطينا الدروس